Diari Oficial de la Generalitat Valenciana


Sumari del DOGV 7477, del 03-03-2015 (2015/1710)

RESOLUCIÓ de 19 de febrer de 2015, del director general de Justícia, per la qual es resol inscriure la modificació dels estatuts del Col·legi Oficial de Fisioterapeutes de la Comunitat Valenciana i es disposa la seua publicació.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7477

Data del DOGV
:   03-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/1710


Data del document
:   19-02-2015

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 19 de febrer de 2015, del director general de Justícia, per la qual es resol inscriure la modificació dels estatuts del Col·legi Oficial de Fisioterapeutes de la Comunitat Valenciana i es disposa la seua publicació. [2015/1710]  
Vist l'expedient de modificació estatutària, instruït a instàncies del Col·legi Oficial de Fisioterapeutes de la Comunitat Valenciana, inscrit amb el número 86 de la Secció Primera, del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels estatuts en el mencionat registre, atenent els següents  
  
Fets  
Primer. El secretari del Col·legi Oficial Fisioterapeutes de la Comunitat Valenciana va presentar en data 8 d'octubre de 2013, sol·licitud d'inscripció de la modificació dels estatuts del Col·legi Oficial de Fisioterapeutes de la Comunitat Valenciana, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Els actuals estatuts del Col·legi Oficial Fisioterapeutes de la Comunitat Valenciana van ser aprovats per Resolució de 13 de maig de 2002, de la Secretaria General de la Conselleria de Justícia i Administracions Públiques (DOGV 4257, 27.05.2002), modificats mitjançant una Resolució de 14 d'octubre de 2009, del director general de Justícia i Menor de la Conselleria de Justícia i Administracions Públiques (DOCV 6132, 28.05.2009) i Resolució de 5 de juny de 2014, del director general de Justícia i Menor de la Conselleria de Justícia i Administracions Públiques (DOCV 7307, 01.07.2014).  
Tercer. Després de les oportunes esmenes, la redacció final de la modificació dels estatuts del Col·legi, va ser aprovada per la seua Assemblea General, en sessions realitzades el 29 de juliol 2014 i 20 de desembre de 2014, segons certificacions lliurades el dia 24 de setembre de 2014 i 8 de gener de 2015, pel secretari del Col·legi amb el vistiplau del president.  
Quart. El text final de la modificació estatutària, la inscripció del qual se sol·licita, figura com a annex a la present resolució, i es dóna ací per reproduït.  
  
Fonaments de dret  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. La modificació estatutària ha sigut aprovada amb els requisits i les formalitats previstos en el mencionat article i en els mateixos estatuts del col·legi.  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte allò que preveu la disposició final del Decret 4/2002, de 8 de gener, en virtut de les atribucions que té conferides pel Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 118/2014, de 18 de juliol, del Consell, pel qual s'aprova el Reglament orgànic i funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
Primer  
Inscriure la modificació sol·licitada dels estatuts del Col·legi Oficial de Fisioterapeutes de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana, en els termes indicats.  
  
Segon  
Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 19 de febrer de 2015.- El director general de Justícia: Julián Ángel González Sánchez.  
  
  
  
ESTATUTS DEL COL·LEGI OFICIAL DE FISIOTERAPEUTES DE LA COMUNITAT VALENCIANA  
  
DEFINICIÓ, ÀMBIT TERRITORIAL I FINS  
  
Pròleg:  
a) La Fisioteràpia és una professió de la salut, titulada i col·legiada en l'àmbit de la Comunitat Valenciana, que presta servici a la societat. El fisioterapeuta, com a professional expert, reunix els coneixements científics i les competències necessàries per a dur a terme en la seua totalitat el procés d'atenció fisioteràpic dels pacients a càrrec seu, amb la major qualitat possible, en l'àmbit de la seua autonomia en l'exercici de la seua professió. L'avanç de la professió, així com les noves competències atorgades al fisioterapeuta i en virtut de l'Orde PJB 6275/2008, de 3 de juliol (BOE 19.07.2008), fa necessari que, en el compliment dels fins estatutaris del Col·legi de Fisioterapeutes de la Comunitat Valenciana (COFCV), s'establisca una definició oficial de l'acte fisioteràpic.  
Es considera acte fisioteràpic tot servici prestat pel titulat en Fisioteràpia, realitzat en l'exercici de la seua professió amb llibertat de decisió i autonomia professional, dirigit a ciutadans, grups i comunitats. En l'àmbit clínic, l'acte fisioteràpic desenrotlla el procés d'atenció fisioterapèutic, el qual inclou: l'obtenció de dades exploradores i la seua valoració, l'elaboració del diagnòstic fisioteràpic, la planificació i promulgació del tractament fisioterapèutic, la seua execució per mitjà de procediments manuals i instrumentals, l'avaluació dels resultats aconseguits, l'establiment i la implementació dels registres pertinents o, si és el cas, de la història clínica, l'elaboració d'informes sobre l'evolució del pacient i d'alta del tractament fisioteràpic. Tot això, basant-se en les conseqüències de les alteracions de l'estat de salut en el moviment i amb l'objectiu de previndre, tractar i reeducar estes alteracions, restaurant el moviment funcional en un entorn biopsicosocial i en totes les àrees clíniques i àmbits laborals. En l'àmbit sociosanitari també és acte fisioteràpic l'examen de peritatge realitzat pel fisioterapeuta a requeriment de tercers, la planificació i posada en pràctica de programes de Promoció de la Salut i d'Educació per a la Salut en el seu camp competencial, així com les accions de formació en matèries pròpies del seu exercici professional.  
  
b) El COFCV es crea segons la Llei 1/2000, de 30 de març, després de la promulgació de la Llei 6/1997, de 4 desembre, de Consells i Col·legis Professionals de la Comunitat Valenciana.  
c) En l'exercici de l'esmentada professió, el fisioterapeuta queda sotmés a la normativa jurídica emanada de l'Estat i de la Comunitat Valenciana, a les prescripcions del present estatut, al compliment de les normes deontològiques de la professió de Fisioteràpia.  
d) D'acord amb la Llei 1/2000, de 30 de març, de Creació del COFCV, és requisit indispensable per a l'exercici de la professió trobar-se incorporat al COFCV.  
e) El valencià i el castellà són les llengües oficials del COFCV. Els col·legiats tenen dret a utilitzar ambdós llengües en tots els actes i comunicacions de caràcter col·legial, generals i particulars.  
  
f) El COFCV assumix les funcions atribuïdes per la Llei 6/1997, de 4 de desembre, de Consells i Col·legis Professionals de la Comunitat Valenciana als consells valencians de col·legis professionals, en tot allò que els siga aplicable de conformitat amb l'article 14.3 de l'esmentada llei.  
  
Article 1. Definició  
El COFCV és una corporació de dret públic, amb personalitat jurídica pròpia i plena capacitat per al compliment dels seus fins.  
  
Article 2. Àmbit territorial  
L'àmbit territorial del COFCV és tota la Comunitat Valenciana.  
  
Article 3. Seus i delegats  
Correspon a la Junta de Govern fixar la seu col·legial en la ciutat de València, carrer de Sant Vicent Màrtir, número 61-2a (46896), així com delegacions en les ciutats d'Alacant i Castelló, sense perjuí de les altres delegacions que determine la Junta de Govern per al millor compliment dels seus fins, i major eficàcia de les seues funcions. Els delegats exerciran la representació del COFCV, amb les facultats i competències que en cada moment assenyale la Junta de Govern.  
  
Article 4. Compliment d'objectius  
El COFCV assumix en el seu àmbit territorial totes les competències i funcions que la legislació vigent li atorga, així com les que d'una manera expressa li puga delegar l'Administració a fi de complir els seus objectius de cooperació en matèria de salut pública, ordenació de l'exercici professional de la fisioteràpia i la garantia de l'exercici ètic i qualitat d'este.  
  
Article 5. Fins  
Els fins essencials del COFCV són els que disposen les lleis i especialment:  
a) L'ordenació i custòdia de l'exercici professional de la Fisioteràpia, segons les normes i els principis de la deguda aplicació.  
b) La representació i defensa dels interessos generals dels fisioterapeutes i de la Fisioteràpia i particularment, en les seues relacions amb l'administració i amb les institucions sanitàries.  
c) Vetlar perquè la Fisioteràpia constituïsca un mitjà adequat per a la millora de l'atenció a la salut dels ciutadans.  
d) Promoure i estendre la integració de la Fisioteràpia en l'estructura sanitària.  
e) Col·laborar amb els poders públics en la reglamentació de les condicions generals de l'exercici de la professió.  
  
Article 6. Funcions  
Per al compliment dels seus fins, el COFCV té atribuïdes les funcions següents:  
a) Vetlar perquè l'exercici professional responga, en nombre de professionals i en qualitat, a les necessitats de la població.  
b) Dictar un codi deontològic de la professió i parar atenció al seu respecte i seguiment, exercint, si és el cas, mesures disciplinàries.  
c) Participar en els òrgans consultius de l'Administració en la matèria de competència de cada una de les professions, quan aquella ho requerisca o resulte de les disposicions aplicables.  
d) Dotar-se amb els recursos humans, materials i econòmics proporcionats a la seua entitat i finalitats, i mantindre l'estructura col·legial en condicions d'atendre els seus objectius.  
e) Promoure i portar a terme tot tipus d'activitats de millora de la condició professional i humana dels col·legiats.  
f) Vigilar que la utilització del nom i l'exercici de les tècniques pròpies de la Fisioteràpia s'atinguen a les normes sobre intrusisme professional, de la mateixa manera evitarà la competència deslleial entre col·legiats. Així mateix, col·laborar amb les autoritats i forces de seguretat de l'Estat en la defensa dels consumidors i enfront del delicte contra la salut pública.  
g) Emetre informes i dictàmens relatius a la Fisioteràpia i al seu exercici professional.  
h) Portar un registre de tots els col·legiats en què constarà, almenys, el títol acadèmic oficial, la data d'alta, el domicili professional i de residència, i la firma actualitzada.  
i) Exercir les funcions disciplinàries, sancionant els actes dels col·legiats que suposen una infracció de la deontologia i de les normes col·legials i executar les sancions imposades.  
j) Vetlar perquè els mitjans de comunicació social divulguen la Fisioteràpia amb base científica contrastada i combatre tota propaganda o publicitat incerta o enganyosa, o la que amb caràcter general atempte als drets dels consumidors o usuaris o contravinga els principis de la llei.  
  
k) Procurar l'harmonia i col·laboració entre els col·legiats, entre els col·legiats i els ciutadans, inclús intervenint en via de conciliació, mediació o arbitratge en les qüestions que, per motius professionals, se susciten entre ells, així com, si és el cas, resoldre per laude a instància dels interessats les discrepàncies sorgides en el compliment de les obligacions que dimanen de l'exercici de la professió d'acord amb la normativa vigent en matèria d'arbitratge.  
l) L'elaboració de cartes de servicis a la ciutadania, per a la informació pública dels servicis que presten, així com dels drets en relació amb estos.  
m) Atendre les sol·licituds d'informació sobre els seus col·legiats i sobre les sancions a ells imposades, així com les peticions d'inspecció o investigació que els formule l'autoritat competent d'un estat de la Unió Europea de conformitat amb el que preveuen les lleis.  
n) Aquelles funcions que redunden en benefici de la protecció dels interessos dels consumidors i usuaris dels servicis dels col·legiats.  
  
o) I tantes altres funcions que s'ajusten a la naturalesa del COFCV i als interessos de la Fisioteràpia i dels seus professionals.  
  
REGLAMENT DE RÈGIM INTERN  
  
Article 7. Reglament de Règim Intern  
A fi d'articular la mecànica col·legial i de fer-la el més pràctica possible, la Junta de Govern proposarà l'aprovació d'un Reglament de Règim Intern a l'Assemblea General.  
  
RELACIONS INSTITUCIONALS  
  
Article 8. Relacions institucionals  
a) En els aspectes institucionals i corporatius que normativament corresponguen a la Generalitat, el COFCV es relaciona amb el departament de Justícia.  
b) En tot el que fa referència al contingut de la professió, la relació s'establix amb el departament de Sanitat, Benestar Social, Educació i/o l'organisme competent.  
c) El COFCV, es relacionarà amb el Consell General de Col·legis Oficials d'Espanya i d'acord amb el que la legislació general de l'Estat i de la Comunitat Valenciana en vigor en cada moment.  
d) Els representants del COFCV en el CGCFE (Consell General de Col·legis de Fisioterapeutes d'Espanya), hauran de ser membres de la Junta de Govern. Deixar de ser membre de la Junta de Govern comporta el cessament com a conseller del Consell General, i la Junta de Govern haurà de nomenar un substitut d'entre ells.  
  
ELS COL·LEGIATS  
  
Article 9. La incorporació en el COFCV  
Al Col·legi Oficial de Fisioterapeutes de la Comunitat Valenciana s'incorporaren tots els fisioterapeutes que exercisquen la professió o que, sense exercir-la vullguen integrar-se, i tinguen l'especialitat de Fisioteràpia reglamentada en el Decret del 26 de juliol de 1957, i els professionals habilitats amb anterioritat a l'esmentat decret per a exercir la Fisioteràpia, la titulació de diplomat en Fisioteràpia, d'acord amb el Reial Decret 2.965/1980, del 12 de desembre, amb el Reial Decret 1414/1990, de 26 d'octubre, i els que obtinguen el títol de grau en Fisioteràpia segons l'Orde AQJ 2786/08, o amb les normes d'homologació de títols estrangers, i en qualsevol cas adaptada a la normativa vigent que regule l'obtenció del títol de fisioterapeuta per al desenrotllament de l'exercici professional.  
1. Són condicions necessàries per a obtindre l'alta com col·legiat:  
a) Tindre la titulació legalment requerida per a l'exercici a Espanya de la professió de fisioterapeuta. Així mateix, es podrà donar l'alta provisional, suspesa a la presentació posterior del títol, sempre que s'aporte el resguard acreditatiu de l'abonament de la taxa per l'expedició del títol.  
b) No trobar-se inhabilitat legalment per a l'exercici professional de fisioterapeuta.  
c) No trobar-se suspés en l'exercici professional per sanció disciplinària en qualsevol col·legi de l'Estat, durant el temps fixat en esta.  
  
d) Abonar els corresponents drets o quotes d'incorporació.  
e) Acreditació fefaent de la seua identitat.  
f) La condició a s'acreditarà per mitjà de l'aportació del corresponent títol universitari original o de testimoni autèntic d'este, o a falta d'això si realitza la col·legiació per mitjans telemàtics, facilitarà i autoritzarà el COFCV per a la seua verificació. En cas de tractar-se de títol estranger s'aportarà, a més, la documentació acreditativa de la seua validesa a Espanya a efectes professionals.  
La condició b s'entendrà acreditada per mitjà de declaració de l'interessat.  
La condició c es farà constar, llevat que es tracte de primera col·legiació, per mitjà de certificació del col·legi de procedència.  
La condició e s'acreditarà per mitjà de còpia autentificada del DNI, passaport o DNI electrònic.  
2. La sol·licitud de col·legiació serà denegada en els casos següents:  
a) Quan els documents presentats amb la sol·licitud d'ingrés siguen insuficients o oferisquen dubtes sobre la seua legitimitat; igualment, quan el sol·licitant haja falsejat les dades o els documents necessaris per a la seua col·legiació.  
b) En el cas de trasllat d'expedient, quan el peticionari no acredite haver satisfet les quotes de col·legiat en el COFCV de fisioterapeutes d'origen.  
c) Les resolucions o disposicions denegatòries de col·legiació o baixa col·legial a instància del col·legiat, seran impugnables davant del COFCV en la forma i dins dels terminis regulats per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, prèviament a la seua impugnació davant de l'orde jurisdiccional contenciós administratiu.  
3. La col·legiació i centres amb fisioterapeutes:  
a) El fisioterapeuta que exercint professionalment a la Comunitat Valenciana, en els termes i les situacions previstes en la legislació vigent autonòmica i estatal i, estant obligat a això, no es trobe col·legiat, serà requerit per acord de la Junta de Govern perquè en el termini màxim de deu dies naturals, procedisca a sol·licitar-ho i portar a efecte la col·legiació.  
b) Els centres o entitats ocupadores de fisioterapeutes en què siga requisit obligatori la col·legiació per a exercir els esmentats professionals, d'acord amb la Llei autonòmica 1/2000 i estatal de Col·legis Professionals quant a normes bàsiques d'estat i aquelles que siguen aplicables en cada moment, estan obligats a comprovar o requerir, davant de la incorporació laboral en qualsevol de les seues modalitats administratives de nous professionals, la titulació corresponent i l'acreditació del compliment del requisit de col·legiació, amb els efectes que legalment siguen procedents.  
  
Article 10. Obligatorietat de la col·legiació  
La incorporació en el COFCV és preceptiva per a l'exercici professional de la Fisioteràpia dins de l'àmbit de la Comunitat Valenciana, sense perjuí del que disposa l'article 3 de la Llei 2/1974, de 13 de febrer, dels Col·legis Professionals, segons la redacció que en fa la Llei 7/1997, de 14 d'abril, de Mesures Liberalitzadores en matèria de Sòl i de Col·legis Professionals.  
  
  
Article 11. Tipus de col·legiat  
1. Els col·legiats podran figurar inscrits com:  
a) Exercents.  
b) No exercents.  
c) Com col·legiats honoraris.  
d) Com col·legiats d'honor.  
e) En suspens.  
f) Societats professionals.  
2. Són membres exercents les persones físiques que, reunint totes les condicions exigides, hagen obtingut la incorporació al COFCV i exercisquen la professió de fisioterapeuta.  
3. Són membres no exercents les persones físiques que hagen obtingut la incorporació al COFCV i no exercisquen actualment la professió, per decisió pròpia o per desocupació, i hauran de presentar l'acreditació corresponent. Tindran una bonificació del 75 % de la quota anual.  
4. Són col·legiats honoraris els fisioterapeutes jubilats voluntàriament o forçosament i que acrediten no estar en alta en l'Impost d'Activitats Econòmiques, així com els declarats en incapacitat total per a l'exercici de la professió, invalidesa permanent per a tot tipus de treball o gran invalidesa.  
5. Seran col·legiats d'honor aquelles persones naturals o jurídiques, que hagen realitzat una labor rellevant i meritòria a favor de la professió. Esta categoria serà purament honorífica, acordada per l'Assemblea General, a proposta de la Junta de Govern. La concessió de l'esmentada distinció comportarà la concessió d'honors i deferències que la Junta de Govern aprove al seu moment.  
6. Seran col·legiats en suspens tots aquells que després d'un expedient sancionador i com a resultat d'este se'ls impose una sanció de suspensió temporal per a l'exercici de la professió.  
7. Seran requisits indispensables per a l'exercici de l'activitat professional de la fisioteràpia, per mitjà de societat professional, en l'àmbit territorial de la Comunitat Valenciana, els següents:  
a) Que l'exercici de l'activitat, de la societat professional, es realitze a través de persones col·legiades en el COFCV professional corresponent.  
b) Que la societat professional estiga degudament inscrita en el Registre Mercantil i la resta de criteris establits en la Llei 2/2007.  
c) Seran reconegudes a la Comunitat Valenciana com a societats professionals les constituïdes com a tals de conformitat amb la legislació d'un Estat membre de la Unió Europea i la seu social, administració central i centre d'activitat principal de les quals es trobe en el territori d'un Estat membre, sempre que hagen complit els requisits previstos, si és el cas, en l'esmentat país comunitari per a actuar com a societats professionals.  
  
Article 12. Admissió  
Seran admesos en el COFCV aquells que així ho sol·liciten amb expressió de les dades d'identificació personal i professional i acrediten disposar d'alguna de les titulacions indicades en l'article 9, a més de fer efectius els drets de col·legiació.  
Podran gaudir d'exempció parcial dels drets de col·legiació, la col·legiació dels fisioterapeutes que en un termini inferior a tres anys hagen causat baixa amb motiu d'un trasllat professional.  
  
Article 13. De la sol·licitud  
La sol·licitud ha de ser expressament admesa, o bé raonadament rebutjada, en el termini de trenta dies i, en cas d'arribar a bon fi, faculta per a l'exercici dels drets que establixen estos estatuts i reconeixen les lleis i obliga al compliment dels deures que s'instauren.  
La falta de col·legiació exclou tota possibilitat d'exercir legítimament la Fisioteràpia. Llevat que la Junta de Govern autoritze per a l'actuació de determinats actes concrets.  
  
PÈRDUA DE LA CONDICIÓ DE COL·LEGIAT  
  
Article 14. La pèrdua de col·legiació  
Són motius de pèrdua de la condició de col·legiat:  
a) La defunció.  
b) L'admissió de la baixa voluntària justificada en el cessament de l'activitat professional.  
c) El descobert en l'import dels drets corresponents a una anualitat de col·legiació.  
d) L'expulsió, acordada en el corresponent expedient disciplinari.  
  
e) La incapacitat legal de no exercir la Fisioteràpia.  
  
DRETS DELS COL·LEGIATS  
  
Article 15. Dels drets  
Els col·legiats gaudiran dels següents drets:  
a) Exercir la Fisioteràpia segons els criteris deontològics i professionals reconeguts.  
b) Participar en l'activitat col·legial, per mitjà de suggeriments, propostes, peticions, queixes i, especialment, en les assemblees, en les quals poden prendre part amb veu i vot.  
c) Constituir-se en candidats i triar els càrrecs directius.  
d) Sol·licitar i obtindre l'assessorament relatius als seus drets i interessos legítims, conseqüència del correcte exercici professional a l'empara del COFCV.  
e) Utilitzar les dependències col·legials, segons es regule, i beneficiar-se de l'assessorament, dels servicis, programes i la resta d'avantatges que el COFCV pose a l'abast dels seus membres.  
f) Accedir a la documentació i assentaments oficials de l'ICOFCV i obtindre certificacions i rebre informació sobre qüestions d'interés relacionades amb la Fisioteràpia, d'acord amb la legislació vigent en matèria d'accés a arxius administratius.  
g) Fer referència a la condició de col·legiat i disposar del carnet que ho acredite.  
h) Tantes altres com els reconeguen les lleis.  
  
DEURES DELS COL·LEGIATS  
  
Article 16. Dels deures  
Els col·legiats han de complir els deures següents:  
a) Respectar i atindre's a les normes col·legials, incloses en els presents estatuts, reglaments i règim intern.  
b) Contribuir al manteniment del COFCV fent efectives les obligacions econòmiques dins del termini i en la forma corresponent, degudament aprovades, que els siguen presentades.  
c) Respectar els principis deontològics de la professió.  
d) Informar al COFCV dels canvis en les seues dades personals i professionals que siguen rellevants per al seu funcionament correcte, així com les circumstàncies que puguen incidir en la vida col·legial o en l'exercici de la Fisioteràpia.  
e) Exercir fidelment els càrrecs per als quals han sigut triats, sempre que no ho impedisquen causes de força major, responent a la confiança depositada.  
f) Prendre part en les assemblees en la mesura que ho permeten les seues circumstàncies.  
  
Article 17. Obligacions  
El col·legiat no podrà, davall cap circumstància:  
a) Tolerar o encobrir, en qualsevol forma, qui sense l'adequada titulació exercisca la Fisioteràpia.  
b) Prestar-se que el seu nom figure com a director, assessor o treballador de centres de curació o empreses, que incórreguen en confusió, publicitat enganyosa o que atempte contra la salut pública i contra els drets dels consumidors i usuaris.  
c) Desviar els pacients de les consultes públiques de qualsevol índole, cap a la consulta particular, amb fins interessats.  
  
RÈGIM DISCIPLINARI  
  
Article 18. Naturalesa  
Els col·legiats que infringiren els deures professionals o incomplisquen les normes col·legials poden ser objecte d'un expedient disciplinari que determine la responsabilitat i la sanció que sobrevinga.  
  
Article 19. Principis generals  
El COFCV té potestat disciplinària per a sancionar les faltes comeses pels professionals en l'exercici de la seua professió o activitat col·legial, per a la qual cosa desenrotllarà un Reglament de Procediment Disciplinari.  
  
Article 20. Infraccions disciplinàries  
Sense perjuí del que s'establisca en el Reglament de Procediment Disciplinari, les faltes es qualificaran de lleus, greus i molt greus.  
1. Són faltes lleus:  
a) La desatenció dels requeriments col·legials que siguen rellevants per al seu funcionament correcte.  
b) La realització d'actes desconsiderats cap als companys, el COFCV o els seus òrgans rectors.  
c) La falta de seguiment de les instruccions col·legials degudament aprovades i justificades per un interés general.  
d) La realització d'actes professionals negligents, si d'estos no resulta perjuí per als pacients.  
2. Són faltes greus:  
a) La comissió de cinc infraccions lleus en el termini de dos anys.  
b) L'encobriment d'actes que incórreguen en confusió, publicitat enganyosa o que atempten contra la salut pública i contra els drets dels consumidors i usuaris, o d'actuacions professionals que vulneren les normes deontològiques de la professió, que causen perjuí a les persones que hagen sol·licitat o concertat els servicis professionals o que incórreguen en competència deslleial.  
c) Les accions d'incompliment del que disposa l'article 16, així com incórrer en les accions arreplegades en l'article 17 dels presents estatuts.  
  
d) La realització d'actes professionals negligents pels quals resulte perjudicat el pacient.  
e) La falta de pagament corresponent a una anualitat de quotes de col·legiació, així com no abonar la quota d'inscripció, no atenent la notificació pertinent.  
f) L'ofensa greu a la dignitat d'altres professionals, de les persones que formen part dels òrgans de govern del COFCV, així com de les institucions amb què es relacione com a conseqüència del seu exercici professional.  
g) L'incompliment de les obligacions que, respecte als col·legiats s'establixen en les lleis sobre col·legis professionals o els presents estatuts i els seus reglaments.  
h) L'atemptat greu contra la dignitat o l'honor de les persones que constituïxen la Junta de Govern quan actuen en l'exercici de les seues funcions i contra els col·legiats en ocasió de l'exercici professional.  
i) La falta de comunicació al COFCV de les modificacions en les dades personals i professionals de la persona col·legiada.  
3. Són faltes molt greus:  
a) La comissió de dos infraccions greus en el termini de dos anys.  
b) L'incompliment dels deures professionals quan resulte perjuí greu per a les persones que hagen sol·licitat o concertat l'actuació professional.  
c) La vulneració del secret professional.  
d) L'exercici de la professió en situació d'inhabilitació professional o estant incurs en causa d'incompatibilitat o prohibició.  
e) La realització d'actes professionals que siguen qualificats en sentència judicial ferma com dolosos.  
f) La falta de pagament de més d'un any de quotes de col·legiació.  
g) L'embriaguesa o toxicomania quan afecten greument l'exercici de la professió, i supose un perjuí greu per a les persones que hagen sol·licitat o concretat l'actuació professional.  
h) La facilitació, col·laboració, prescripció o dispensació de substàncies i productes susceptibles de produir dopatge en l'àmbit de l'activitat esportiva, així com propiciar la utilització de mètodes no reglamentaris o prohibits en l'esport, sense complir les formalitats prescrites en les normes d'actuació del fisioterapeuta i en les previstes en la normativa vigent, en cada moment, en l'àmbit esportiu.  
i) L'incompliment dels estatuts i altres normes col·legials i dels principis que inspiren la professió, de forma deliberada i dolosa.  
  
Article 21. Obligatorietat de comunicació  
Aquells que tinguen coneixement de la concurrència d'algun fet que puga ser motiu d'expedient han de comunicar-ho a la Junta de Govern perquè decidisca, segons criteri majoritari, respecte de la incoació o no d'expedient disciplinari.  
1. Si l'autor dels fets forma part de la Junta de Govern, caldrà un mínim de vint-i-cinc col·legiats per a promoure la incoació d'expedient el qual és en este cas, preceptiu, siga quin siga l'abast de la infracció.  
2. Coneguts els fets, la Junta de Govern actuarà en funció del procediment establit en el reglament de procediment disciplinari.  
  
  
Article 22. De la resolució dels expedients  
Contra la resolució dels expedients disciplinaris, així com respecte de tots els actes i acords col·legials, els interessats poden interposar recurs de reposició davant del mateix COFCV en un termini d'un mes des del següent en què siguen notificats.  
Contra la resolució d'estos recursos és competent la jurisdicció contenciosa administrativa, atés que el COFCV assumix les funcions atribuïdes per la Llei 6/1997, de 4 desembre, de Consells i Col·legis Professionals de la Comunitat Valenciana als consells valencians de col·legis professionals, quan els siguen aplicables de conformitat amb l'article 14.3 de l'esmentada llei.  
  
Article 23. Recursos de reposició  
Correspon a la Junta de Govern resoldre els recursos de reposició en el termini d'un mes des que van ser interposats, de conformitat amb els procediments establits en la Llei 30/1992, de Procediment Administratiu.  
La resolució es notificarà de forma expressa dins dels deu dies següents a la decisió de la Junta de Govern, en cas contrari s'entendrà desestimada i quedarà expedita la via contenciosa administrativa.  
  
Article 24. Actes i decisions  
Els actes i decisions col·legials són executius en el moment que s'adopten. Excepcionalment, la Junta de Govern pot acordar la ineficàcia provisional dels acords pendents de recursos sempre que no siguen irreparables.  
  
ÒRGANS DE GOVERN  
  
Article 25. Assemblea General de Col·legiats  
L'Assemblea General és l'òrgan sobirà del COFCV i la Junta de Govern és el de direcció i d'administració.  
  
Article 26. Naturalesa  
L'Assemblea General és l'òrgan suprem del COFCV i, com a tal, màxim òrgan d'expressió de la voluntat col·legial. Es regirà pels principis de participació directa, igual i democràtica de tots els col·legiats. En les assemblees generals poden participar tots els col·legiats que estiguen en plenitud dels seus drets.  
  
Article 27. Convocatòries ordinàries i extraordinàries  
Les assemblees generals podran ser ordinàries i extraordinàries.  
1. L'Assemblea General es reunirà, amb caràcter ordinari, a convocatòria de la Junta de Govern, dos vegades a l'any. La seua missió serà la discussió i aprovació, si és el cas:  
A) Dins del primer semestre:  
- De la memòria presentada per la Junta de Govern, resumint la seua actuació l'any anterior.  
- Del compte general d'ingressos i gastos del COFCV referit a l'exercici econòmic anterior.  
B) Dins del segon semestre:  
- Del pressupost ordinari d'ingressos i gastos per a l'exercici econòmic següent, i si és el cas, dels pressupostos extraordinaris si n'hi ha.  
  
- De la quantia de les quotes extraordinàries a abonar al COFCV pels seus col·legiats.  
2. L'Assemblea General Extraordinària es realitzarà a iniciativa del degà del COFCV, o quan ho sol·liciten, almenys, tres membres de la Junta de Govern o un vint per cent dels col·legiats, amb un orde del dia concret. La sol·licitud cal dirigir-la al secretari, indicant els assumptes que han de ser tractats i obliga la Junta de Govern a convocar-la en el terme de trenta dies. La convocatòria es realitzarà pel secretari, per exprés mandat del degà, i no tindrà lloc més enllà del termini de quaranta-cinc dies comptat des de la data de la seua sol·licitud, i es realitzarà, almenys quan ho sol·licite el deu per cent dels col·legiats, en seu col·legial.  
  
  
Article 28. Forma de les convocatòries  
1. Les convocatòries d'assemblees generals ordinàries es faran per mitjà de la finestreta única i la resta de servicis telemàtics de conformitat amb el que establix la Llei de Col·legis Professionals, amb quinze dies naturals d'antelació com a mínim a la seua realització, especificant el dia, l'hora, el lloc i l'orde del dia. Els col·legiats podran consultar en la Secretaria del COFCV els antecedents dels assumptes a tractar.  
  
2. Fins a cinc dies abans de la realització de les assemblees, els col·legiats podran presentar les propostes que desitgen sotmetre a deliberació i acord, si bé només serà obligatori per a la Junta de Govern incloure en l'orde del dia les que vinguen avalades per un cinc per cent del cens de col·legiats.  
  
Article 29. Constitució  
1. Les assemblees generals seran dirigides per la Mesa, que estarà constituïda pel president o degà del COFCV, acompanyat per les persones que la Junta de Govern considere oportú. Actuarà de secretari el que ho siga del COFCV, encarregat d'alçar l'acta de la sessió.  
  
2. Les assemblees generals quedaran vàlidament constituïdes, en primera convocatòria, quan hi participe la majoria dels col·legiats. Quedaran vàlidament constituïdes en segona convocatòria, mitja hora després de la primera convocatòria, siga quin siga el nombre d'assistents.  
  
3. En les assemblees només es podran prendre acords sobre aquells assumptes que hagen sigut fixats en l'orde del dia, el qual no pot ser modificat. Tindran dret a veu i vot els col·legiats que es troben presents en l'Assemblea General, llevat que estiguen suspesos en els seus drets.  
  
  
Article 30. Desenrotllament de l'assemblea  
1. L'Assemblea General procedirà a debatre els assumptes que figuren en l'orde del dia. La Mesa podrà proposar a l'Assemblea General la modificació de l'orde de discussió dels assumptes inclosos en l'orde del dia, la qual resoldrà si és procedent, per mitjà de l'oportuna votació.  
2. En la discussió dels assumptes s'establiran torns a favor i en contra que es consumiran alternativament. La mesa decidirà la dinàmica a seguir en les intervencions dels col·legiats i ho comunicarà a l'inici de cada assemblea. Finalitzades les intervencions es procedirà a la votació.  
  
3. Podrà concedir-se l'ús de la paraula, per una sola vegada, per al·lusions i aclariments, després de consumits els torns i abans de la votació.  
4. Les esmenes, addicions i propostes incidentals han de discutir-se amb preferència a la proposició objecte de debat, començant per les esmenes a la totalitat. Si la Mesa no les assumix, es votarà en primer lloc la seua presa en consideració, amb un torn previ a favor i un altre en contra.  
5. Els membres de la Junta de Govern, els components de comissions, grups de treball, nomenats per a alguna finalitat especial, als quals se'ls discutisca la seua gestió, i els col·legiats a la conducta dels quals afecten les proposicions sotmeses a deliberació de l'Assemblea, podran fer ús de la paraula amb caràcter preferent i no consumiran proposicions mentres estes es discutisquen.  
  
Article 31. Votacions  
1. Les votacions podran ser:  
a) Ordinàries, a mà alçada, com a norma general.  
b) Secretes, en cas de sol·licitud de la quarta part els col·legiats presents i, a criteri del degà, en aquells assumptes en què puga veure's condicionada la llibertat en l'emissió del vot.  
c) Nominals, si així ho sol·licita la tercera part dels col·legiats presents.  
2. En cas d'empat, el vot del degà serà diriment.  
  
Article 32. Acords  
1. Els acords seran adoptats, com a norma general, per majoria simple de vots emesos.  
2. Els acords presos en Assemblea General seran obligatoris per a tots els membres del COFCV, inclús els absents, els dissidents i els que s'hagen abstingut, sense perjuí dels recursos procedents, i efectius des del moment de la seua aprovació.  
  
Article 33. Competència  
Són competències de l'Assemblea General:  
1. Aprovar l'estatut del COFCV, els reglaments de règim intern, règim de procediment disciplinari, codi deontològic i la normativa general de compliment obligatori, així com les seues modificacions.  
  
2. Aprovar la liquidació del pressupost vençut i el balanç i compte de resultats de la corporació.  
3. Autoritzar els actes d'adquisició i de disposició i gravamen dels béns immobles i de drets reals constituïts sobre estos.  
  
4. Conéixer i controlar la gestió de la Junta de Govern, demanant informes i adoptant, si és el cas, les oportunes mocions, inclús la de censura amb caràcter revocatori, d'acord amb el que preveu l'article següent, així com resoldre sobre les mocions de confiança.  
6. Aprovar les propostes de fusió, absorció, segregació i dissolució del COFCV.  
7. Conéixer dels precs, preguntes i proposicions sotmesos a la seua consideració.  
  
Article 34. Moció de censura  
1. La moció de censura contra la Junta de Govern només podrà plantejar-se en Assemblea General Extraordinària convocada a este efecte. La moció de censura s'haurà d'avalar pel vint per cent dels col·legiats, amb firmes legitimades, notarialment o davant del secretari del COFCV, expressant amb claredat les raons en què es fonamenta i acompanyant una candidatura tancada, d'acord amb el que preveuen estos estatuts per al procés electoral.  
2. Els que hagen presentat una moció de censura no podran formular cap altra contra la mateixa Junta de Govern en el termini d'un any.  
  
3. L'aprovació de la moció de censura contra la Junta de Govern comportarà la dimissió dels seus membres, i es constituirà una nova Junta de Govern formada pels membres de la candidatura promotora de la moció.  
4. La Junta de Govern podrà sotmetre a l'Assemblea General moció de confiança per a la ratificació de la seua gestió i/o programa de govern que, en cas que no siga avalada per majoria de vots, comportarà la convocatòria d'eleccions en el termini màxim d'un mes.  
  
Article 35. Acta  
De les reunions de l'Assemblea General s'alçarà acta, que quedarà registrada per a este efecte, firmada pel degà i el secretari. L'acta de l'Assemblea General serà aprovada per esta i, a falta d'això, s'aprovarà en el termini de 15 dies pel degà. L'acta tindrà força executiva.  
  
  
LA JUNTA DE GOVERN  
  
Article 36. Naturalesa  
La Junta de Govern té encomanada la direcció i administració del COFCV i constituïx l'òrgan executiu d'este respecte als acords de l'Assemblea General, als preceptes continguts en estos estatuts i reglament que es dicte, i respecte de la resta de normes i acords que regulen el règim intern col·legial.  
  
Article 37. Constitució  
La Junta de Govern del COFCV és el seu òrgan de direcció. Actuarà amb caràcter col·legiat i facultats pròpies i estarà integrat per:  
- El degà.  
- El vicedegà.  
- El secretari.  
- El tresorer.  
- Un delegat per cada província.  
- 5 vocals.  
La Junta de Govern podrà nomenar un vicesecretari i un vicetresorer entre els vocals que substituiran els titulars en cas d'absència o cessament.  
La Junta de Govern podrà estar assistida, als efectes d'informació o assessorament, pels col·legiats que estime més idonis en cada cas, a requeriment d'aquella o del degà. La Junta de Govern podrà funcionar com:   
a) Junta Permanent.  
b) Ple.  
La Junta Permanent estarà composta per: el degà, el vicedegà, el secretari i el tresorer. El Ple l'integraran tots els membres de la Junta de Govern.  
El Ple dictarà normes relatives al funcionament i competències de cada un dels òrgans anteriors.  
  
Article 38. Funcions i competències  
Les funcions de la Junta de Govern són les següents:  
a) Complir i fer complir els acords de l'Assemblea General, els estatuts, els reglaments i la legislació vigent que afecte el COFCV.  
  
b) La gestió i administració del COFCV i dels seus interessos.  
c) Cuidar que es complisquen les disposicions legals que afecten la professió, el COFCV i els col·legiats, els presents estatuts, el Reglament de règim interior del COFCV i la resta de normes i acords adoptats pels òrgans col·legials, fent ús de les mesures legals que jutge convenients per a la seua millor execució, inclús demanant l'auxili de les autoritats, dins de l'àmbit territorial del COFCV, i prestant-los la seua cooperació.  
  
d) Redactar les modificacions dels estatuts del COFCV i el seu reglament de règim interior, per a sotmetre'ls a l'aprovació de l'Assemblea General de Col·legiats.  
e) L'exercici de la potestat disciplinària sobre els col·legiats.  
f) Aprovar el compte d'ingressos i gastos i els pressupostos que formule el tresorer, i la memòria que redacte el secretari, a fi de sotmetre tot això a la definitiva aprovació de l'Assemblea General de Col·legiats, i proposar-li l'import dels drets de col·legiació, l'import de les quotes col·legials, ordinàries o, si és el cas, extraordinàries així com el manteniment o la modificació de la seua quantia.  
g) Crear i reestructurar les seccions necessàries per al millor compliment de les funcions col·legials i per a l'estudi, seguiment o promoció d'aspectes d'interés per als fisioterapeutes, i l'aprovació de les comissions sol·licitades.  
h) La preparació dels assumptes que hagen de ser sotmesos a l'Assemblea i l'atenció de tots els aspectes i tràmits referits a la seua realització.  
i) Acordar la realització de l'Assemblea General de col·legiats, ja siga ordinària o extraordinària, assenyalar el lloc, dia i l'hora i establir l'orde del dia.  
j) Convocar les eleccions dels càrrecs de la junta.  
k) Administrar, cuidar, defendre, recaptar i distribuir els fons econòmics del COFCV.  
l) Exercitar les accions i actuacions oportunes per a impedir i perseguir l'intrusisme, i combatre tota propaganda o publicitat incerta o enganyosa, o la que amb caràcter general atempte als drets dels consumidors o usuaris o contravinga els principis de la llei.  
m) Proposar a l'Assemblea General l'establiment de normes orientatives d'honoraris, als efectes de la col·laboració amb l'Administració de justícia i altres administracions públiques.  
n) Vetlar perquè en l'exercici professional s'observen les condicions de dignitat i prestigi que corresponen al fisioterapeuta.  
o) Informar als col·legiats amb promptitud de les qüestions que conega que puguen afectar-los.  
p) Defendre els col·legiats en l'exercici de les funcions de la professió o en ocasió d'estes, quan ho estime procedent.  
q) Exercir els drets i les accions que corresponen al COFCV i en particular contra els que entorpisquen el bon funcionament de l'Administració sanitària o la llibertat i independència de l'exercici professional.  
r) Procedir a la contractació dels empleats necessaris per a la gestió del COFCV.  
s) Dirigir, coordinar, programar i controlar l'activitat dels departaments i servicis col·legials.  
t) Adquirir, hipotecar i alienar béns immobles, amb l'autorització prèvia de l'Assemblea General.  
u) Aquelles funcions no indicades que deriven d'estos estatuts o siguen funcions pròpies del COFCV i no estiguen expressament atribuïdes a l'Assemblea General.  
  
Article 39. Convocatòria  
La Junta de Govern realitzarà sessió mensualment i tantes vegades com ho decidisca el degà o ho sol·liciten el 25 % dels seus membres.  
Les convocatòries es faran per escrit, a través de la Secretaria, per mandat del degà, amb almenys cinc dies d'antelació, i acompanyades del corresponent orde del dia. És obligatòria l'assistència de tots els membres. La Junta de Govern podrà reunir-se sense necessitat de presència física, utilitzant per a això les TIC, per mitjà de programes de videoconferència, a fi de facilitar la participació dels seus membres i l'eficiència de recursos.  
La falta d'assistència no justificada a dos sessions consecutives, o quatre no consecutives en un any, s'estimarà com renúncia al càrrec.  
  
Article 40. Acords  
La Junta de Govern quedarà vàlidament constituïda amb l'assistència de la mitat més un dels seus membres, entre els quals hauran de trobar-se, almenys, el degà o vicedegà i el secretari, si és el cas. Els acords es prendran per majoria dels assistents. En cas d'empat decidirà el vot de qualitat del degà.  
Els acords de la Junta de Govern es consignaran en un document que es disposarà a este efecte.  
  
Article 41. Duració dels càrrecs  
La duració dels càrrecs serà de quatre anys, i podran ser reelegits per a ocupar-lo o un altre càrrec. Si algun dels components de la Junta de Govern, excepte el degà, cessa per qualsevol causa, la mateixa Junta designarà el substitut amb caràcter d'interinitat, i la cobertura de la vacant s'haurà d'incloure en l'orde del dia de la primera Assemblea General que es convoque. La baixa del degà ha de ser coberta pel vicedegà, per orde seua, i comportarà el nomenament d'un substitut d'este, d'entre els membres de la Junta de Govern. Si es produïx la vacant de més de la mitat dels membres de la Junta de Govern o del degà i vicedegà simultàniament, es convocaran eleccions en el termini d'un mes.  
  
  
Article 42. Degà  
El degà de la Junta de Govern té especialment atribuïdes les funcions següents:  
a) La representació del COFCV en totes les relacions d'este amb els poders públics, entitats, corporacions de qualsevol tipus, persones físiques i jurídiques. Per tant, pot intervindre en tot tipus de procediments judicials i administratius, per si mateix, com a degà o atorgant poders a favor d'advocats, procuradors i altres mandataris.  
  
b) Portar la direcció del COFCV i decidir en casos urgents que no siguen competència de l'Assemblea, amb l'obligació d'informar de les seues decisions a la Junta Permanent en un termini no superior a vint-i-quatre hores.  
c) Visar les certificacions que expedisca el secretari.  
d) Subscriure i atorgar contractes, documents i convenis d'interés per al COFCV, i informar-ne a la Junta de Govern perquè ho referende, en un termini no superior a 48 hores.  
e) Ser depositari de la firma del COFCV.  
f) Autoritzar amb la seua firma tot tipus de documents en relació amb l'apartat a) del present article.  
g) Convocar les reunions de la Junta de Govern i les assemblees generals, tant ordinàries com extraordinàries.  
h) Contractar i portar a terme tot tipus d'actes i documents propis de la gestió i de l'administració col·legial, inclosos els que siguen propis de la qüestió econòmica, bancària i financera, si bé la mobilització dels fons la farà conjuntament amb el tresorer, així com totes aquelles en què concórrega amb funcions orgàniques del tresorer o secretari.  
  
i) Coordinar la labor de tots els membres de la Junta de Govern.  
  
Article 43. Vicedegà  
El vicedegà exercirà totes aquelles funcions que li siguen específicament assignades pel degà o la Junta de Govern; ha de col·laborar amb el degà en l'exercici de les seues funcions i assumirà les d'este, per orde seua, en cas d'absència, malaltia o vacant.  
  
Article 44. Secretari  
Són funcions del secretari:  
a) Portar els documents necessaris per a aconseguir el millor i més ordenat funcionament dels servicis del COFCV. Serà obligatòria l'existència de llibre d'actes de l'Assemblea General i de la Junta de Govern, així com el de registre d'entrades i eixides de documents.  
b) Alçar acta de les reunions dels òrgans del COFCV i autentificar amb la seua firma la del degà o vicedegà; expedir certificacions i testimonis i ser el depositari i responsable de la documentació col·legial.  
  
c) Redactar la memòria anual.  
d) Ser el responsable de l'arxiu i depositari del segell del COFCV.  
e) Cuidar l'organització administrativa i laboral del COFCV, garantir el seu funcionament i el compliment de les obligacions legals respecte d'això, i exercir la direcció de personal.  
f) Controlar la tramitació dels expedients dels col·legiats i tindre permanentment actualitzat el seu registre.  
g) Redactar i enviar els oficis de citació per a tots els actes del COFCV.  
h) Firmar junt amb el degà o vicedegà i el tresorer la documentació relativa als assumptes econòmics.  
i) Complir als acords adoptats per la Junta de Govern.  
  
j) Custodiar la puresa del procés electoral i dels documents que s'hi produïsquen donant fe de la recepció i tramitació de la documentació, constituint-se en depositari dels vots rebuts per correu i vigilant el compliment dels requisits electorals.  
k) Convocar en nom del degà, les reunions dels òrgans del COFCV.  
  
  
Article 45. Tresorer  
Són funcions del tresorer:  
a) Recaptar, vigilar i administrar els fons del COFCV i portar la comptabilitat.  
b) Efectuar els pagaments ordenats per la Junta de Govern i firmar els documents per al moviment dels fons del COFCV, conjuntament amb el degà o vicedegà, o secretari.  
c) Fer el balanç i comptes de resultats de l'exercici, liquidant el pressupost vençut i formular el pressupost d'ingressos i gastos, tot açò per a sotmetre-ho a l'aprovació de l'Assemblea General.  
d) Portar o supervisar els llibres de comptabilitat que siguen necessaris.  
e) Realitzar el balanç de situació tantes vegades com ho requerisca el degà o la Junta de Govern.  
f) Tindre informada a la Junta de Govern sobre l'estat financer del COFCV.  
  
Article 46. Vocals  
Seran funcions dels vocals:  
a) Auxiliar els altres membres de la Junta de Govern i substituir els casos de vacant, justificats en acreditades causes de força major, d'algun dels membres de la Junta de Govern, excepte el degà, sempre que no es prolonguen més enllà de seixanta dies, i també els de renúncia o dimissió que accepte el degà.  
Si la falta ha de superar el temps establit en l'apartat antecedent, la Junta l'ha de cobrir nomenant un substitut. El càrrec vacant amb motiu d'esta substitució ha de ser igualment cobert per la Junta d'entre els suplents arreplegats en la candidatura.  
b) Dur a terme les tasques que els confie el degà de la Junta de Govern o la mateixa Junta.  
  
Article 47. Les delegacions provincials  
Es determina la fixació de tres delegacions provincials, i el seu funcionament i atribucions seran les contingudes en el present article.  
Hi haurà un delegat provincial per cada una de les tres províncies: Alacant, Castelló i València, que serà triat pel degà.  
Els delegats provincials tindran, dins de l'àmbit de la seua demarcació territorial, i sempre davall les directrius generals marcades per la Junta de Govern (del COFCV) les següents atribucions i obligacions:  
1. Relacionar-se, en cas necessari, amb les autoritats, corporacions i particulars de la província.  
2. Exercir, per delegació, aquelles funcions que els encomane la Junta de Govern del COFCV o el degà a qui representaran en la seua província.  
3. Estar assistits als efectes d'informació i assessorament pels col·legiats del seu àmbit que estimen necessaris.  
4. Convocar les reunions informatives que estimen oportunes en la seua demarcació.  
5. Representar el degà en aquelles circumstàncies i funcions en què expressament el designe.  
  
Article 48. Gratuïtat dels càrrecs  
L'exercici dels càrrecs del COFCV és gratuït, si bé poden ser reembossats els gastos que comporte l'exercici de l'esmentat càrrec.  
El càrrec de secretari podrà ser retribuït si així s'acorda per la Junta de Govern i s'aprova per l'Assemblea General.  
La Junta de Govern podrà establir altres formes de compensació de conformitat amb la legislació vigent.  
  
LES ELECCIONS  
  
Article 49. Convocatòria  
Les eleccions s'han de convocar amb suficient antelació com perquè la renovació no excedisca el mandat de la Junta.  
La convocatòria es publicitarà pels mitjans informàtics que tinga l'administració del COFCV, en el tauler d'anuncis de la seu del COFCV i de les delegacions, així com per mitjà de la Finestreta Única.  
  
La convocatòria comporta:  
a) La publicitat del cens de col·legiats i la possibilitat de corregir-lo en un termini que no excedisca de cinc dies.  
b) La disposició d'un termini de huit dies perquè els candidats presenten les seues candidatures en la seu del COFCV.  
c) Una vegada revisat el cens, la Junta l'ha de fer públic, igualment respecte de les candidatures degudament presentades en un termini de cinc dies.  
d) La fixació del lloc, del dia i l'horari de les eleccions en una sessió única que s'ha de realitzar abans que transcórreguen vint dies des de la promulgació dels candidats.  
  
Article 50. Candidatures  
Les candidatures seguixen el sistema d'una llista tancada que reflectisca els noms i els càrrecs als quals opten, així com la designació de suplents per a proveir possibles baixes de la Junta de Govern. Al seu torn en cada candidatura haurà de comptar amb almenys el 50 % dels membres de la Junta de Govern. En el cas en què més del 50 % dels membres de la Junta de Govern manifesten la seua voluntat de no continuar, el nombre de membres presents en les candidatures podrà ser menor.  
Cal que el candidat a degà presente breument les circumstàncies dels candidats i acreditar experiència suficient, com a mínim de quatre anys d'haver participat en activitats del COFCV, haurà de presentar l'aval de 5 % dels col·legiats, i designar el col·legiat que ha de ser el seu interventor en les eleccions.  
En les eleccions a degà, els candidats hauran de tindre una antiguitat mínima de 5 anys en el COFCV en el moment en què es produïsca la convocatòria.  
  
Article 51. El vot  
El vot és personal, secret i intransferible i ha de fer constar exclusivament, la candidatura seleccionada o bé optar pel vot en blanc.  
  
Vot per correu:  
1. Els col·legiats que vullguen exercir el vot per correu hauran de sol·licitar-ho individualment en compareixença personal en les oficines de la seu col·legial o de les delegacions, fins al quinzé dia anterior a la data de la votació.  
El col·legiat haurà d'acreditar la seua identitat per mitjà d'exhibició del DNI o del carnet col·legial.  
El COFCV registrarà la petició de vot i prendrà nota en el cens perquè el dia de les eleccions no s'exercisca el dret de vot personalment.  
2. També, els col·legiats que per una impossibilitat física degudament acreditada no puguen comparéixer personalment podran atorgar poders a un altre col·legiat per a este tràmit. En tot cas, la firma del col·legiat en el sobre exterior prevista en l'apartat següent serà insubstituïble.  
3. En el COFCV s'entregarà al sol·licitant del vot per correu un sobre blanc i un sobre exterior, en què es farà constar en l'anvers la paraula «Eleccions» i en el revers el seu nom i cognoms, adreça, número de col·legiat i la seua firma, i la inscripció següent: «Conté paperetes per a l'elecció de la Junta de Govern del COFCV».  
4. La papereta de votació haurà d'introduir-se doblegada en el sobre blanc que es tancarà i s'introduirà al seu torn junt amb la fotocòpia del document nacional d'identitat en el sobre exterior, que es remetrà per correu certificat a la seu del COFCV.  
5. Els vots per correu hauran de dirigir-se al secretari de la Junta de Govern que es farà càrrec de la seua custòdia fins al moment de l'inici de les eleccions, en que els entregarà a la Mesa Electoral, que els introduirà en l'urna designada a este efecte.  
6. S'admetran els vots per correu que es reben en la seu electoral fins al moment del tancament de la votació.  
7. Una vegada finalitzades les eleccions, es procedirà en primer lloc a l'obertura de l'urna amb els vots per correspondència, i es comprovarà que les dades i la firma de l'elector que consten en el sobre exterior coincidixen amb la firma del document nacional d'identitat que preceptivament haurà adjuntat, i en este cas s'introduirà la papereta de nou en l'urna, amb el seu sobre.  
8. Serà declarat nul tot vot per correu que no complisca estrictament la normativa prevista en estos estatuts col·legials.  
9. Els col·legiats que sol·liciten votar per correu no podran votar personalment.  
10. S'alçarà acta i llista dels sobres rebuts i els seus votants.  
Seran nuls els vots que no reunisquen els requisits expressats, continguen expressions alienes a l'estricte contingut de la votació, esborralls, i aquelles que nomenen diverses candidatures o candidatures incompletes. Aquells que siguen rebuts després del dia previ a les eleccions també seran nuls.  
Les votacions es podran realitzar en les tres províncies, segons ho decidisca la Junta de Govern.  
  
Article 52. La mesa electoral  
La presidència de la Mesa Electoral ha d'estar permanentment ocupada per algun membre de la Junta de Govern, assistit per dos interventors i un més per cada candidatura que l'haja designat.  
Una vegada obertes les eleccions el president de la mesa ha d'oferir als electors una urna prou garantida perquè amb comprovació prèvia de la constància del votant en el cens per part dels interventors, depositen la seua papereta de vot.  
Abans que concloga l'horari d'eleccions, el secretari de la Junta de Govern ha d'introduir en l'urna els vots degudament rebuts per correu.  
  
  
Article 53. Recompte de vots  
Una vegada siga fixada l'hora per al tancament de l'urna, el secretari i els interventors han de procedir al recompte dels vots i a la proclamació del candidat electe.  
Els empats es dirimixen en favor del candidat a degà de més antiguitat col·legial.  
Els incidents de la jornada i el resultat de la votació han de constar en una acta electoral firmada pel secretari i els interventors.  
  
Article 54. Proclamació  
La proclamació de la nova Junta de Govern, la composició de la qual ha de ser comunicada a la Generalitat en el terme de deu dies, convertix la cessant en Junta en funcions, encarregada, només, del tràmit col·legial ordinari i de convocar, abans que transcórreguen quinze dies, una reunió d'ambdós juntes per al pas de poders.  
Durant els noranta dies següents al pas de poders, els membres de la Junta de Govern renovada poden ser convocats tantes vegades com convinga a la transferència de govern.  
  
  
  
RÈGIM ECONÒMIC  
  
Article 55. Sobre béns i drets  
El COFCV té plena capacitat i pot accedir a qualsevol forma de legítima titularitat de béns i drets idonis per al compliment de les seues finalitats.  
  
Article 56. Recursos  
Constituïxen els recursos del COFCV:  
a) Les quotes i els drets d'incorporació fixats per la Junta de Govern.  
b) Les quotes periòdiques que fixe la Junta de Govern.  
c) Les derrames o aportacions extraordinàries aprovades per l'Assemblea General.  
d) Els drets i les taxes que eventualment fixe la Junta per als servicis col·legials.  
e) Els rèdits i rendiments resultants del patrimoni del COFCV.  
  
f) Les donacions, subvencions i atribucions gratuïtes o condicionades que reba el COFCV i accepte la Junta.  
g) En general, els increments patrimonials legítimament adquirits.  
  
  
Article 57. Ingressos i gastos  
La previsió d'ingressos i de gastos ha de constar reflectida en el pressupost anual del COFCV que la Junta present a l'aprovació de l'Assemblea.  
Una vegada aprovat, el pressupost només pot ser raonadament augmentat o reduït per circumstàncies excepcionals, si així ho acorda la majoria qualificada establida en l'article 32.  
  
Article 58. Patrimoni col·legial  
Els membres de la Junta són mancomunadament responsables de la custòdia del patrimoni col·legial, de la seua cuidada administració i destinació, d'acord amb les finalitats de la corporació.  
  
  
DE LA MEMÒRIA ANUAL, DE LA FINESTRETA ÚNICA I DEL SERVICI DE PROTECCIÓ DE CONSUMIDORS I USUARIS. DE LA PROHIBICIÓ DE RECOMANACIÓ SOBRE HONORARIS I D'ALTRES PRESCRIPCIONS LEGALS  
  
Article 59. La memòria anual  
1. El COFCV, a fi de satisfer el principi de transparència en la seua gestió i d'acord amb el que preveu l'article 11 de la Llei 2/1974, de 13 de febrer, sobre Col·legis Professionals, elaborarà i publicarà una memòria anual, que farà pública en la seua pàgina web en el primer semestre de cada any, en la qual inclourà la mateixa informació estadística de forma agregada per al conjunt de l'organització col·legial.  
  
2. La memòria anual ha de contindre, almenys, la informació següent:  
a) L'informe anual de gestió econòmica, incloent-hi els gastos de personal prou desglossat i especificant les retribucions, si n'hi ha, dels membres de la Junta de Govern quant al seu càrrec.  
  
b) Import de les quotes aplicables desglossades per concepte i pel tipus de servicis prestats, així com les normes per al seu càlcul i aplicació.  
c) Informació agregada i estadística relativa als procediments informatius i sancionadors en fase d'instrucció o que hagen aconseguit fermesa, amb indicació de la infracció a què es referixen, de la seua tramitació i de la sanció imposada si és el cas, d'acord, en tot cas, amb la legislació en matèria de protecció de dades de caràcter personal.  
  
d) Informació agregada i estadística relativa a queixes i reclamacions presentades per consumidors o usuaris, o per les organitzacions representatives de consumidors i usuaris, de la seua tramitació i, si és el cas, dels motius d'estimació o desestimació de la queixa o reclamació, d'acord, en tot cas, amb la legislació en matèria de protecció de dades de caràcter personal.  
e) Els canvis en el contingut dels codis deontològics en cas de disposar-ne.  
f) Les normes sobre incompatibilitats i les situacions de conflicte d'interessos en què es troben els membres de la Junta de Govern.  
  
g) Informació estadística sobre l'activitat de visat.  
  
Article 60. Finestreta única   
1. El COFCV, de conformitat amb l'article 10 de la Llei 2/1974, de 13 de febrer, de Col·legis Professionals disposarà d'una pàgina web perquè de forma gratuïta, a través de la finestreta única prevista en la llei, els professionals puguen realitzar tots els tràmits necessaris per a la col·legiació, el seu exercici i la seua baixa en el COFCV, a través d'un únic punt, per via electrònica i a distància.  
2. La facilitació als col·legiats, a través de la finestreta única, de:  
  
a) La informació i els formularis necessaris per a l'accés a l'activitat professional i el seu exercici.  
b) La presentació de tota documentació i sol·licituds necessàries, incloent-hi la col·legiació.  
c) La informació de l'estat de la tramitació dels procediments en què tinga la consideració d'interessat i rebre la corresponent notificació dels actes de tràmit preceptius i la seua resolució pel COFCV, inclosa la notificació dels expedients disciplinaris quan no siga possible per altres mitjans.  
d) La convocatòria a les Juntes Generals Ordinàries i Extraordinàries i posar en el seu coneixement l'activitat pública i privada del COFCV.  
e) La publicació de la Memòria Anual del COFCV que es farà pública en el primer semestre de cada any.  
3. La informació a través de la finestreta única, per a la millor defensa dels drets dels consumidors i usuaris, que haurà de ser gratuïta i clara de:  
a) L'accés al Registre de Col·legiats, que estarà actualitzat, i en el qual constaran, almenys, el nom i cognoms dels col·legiats, el número de col·legiació, títols oficials de què estiguen en possessió, domicili professional i situació d'habilitació professional.  
b) Les vies de reclamació i els recursos que podran interposar-se en cas de conflicte entre el consumidor o usuari i un col·legiat o el COFCV.  
  
c) Les dades de les associacions o organitzacions de consumidors i usuaris a qui els destinataris dels servicis professionals poden dirigir-se per a obtindre assistència.  
d) El contingut del codi deontològic.  
e) El registre de societats professionals.  
4. L'atenció de queixes o reclamacions presentades pels col·legiats.  
  
5. L'atenció dels consumidors o usuaris a través del servici corresponent que tramitarà i resoldrà aquelles queixes i reclamacions, referides a l'activitat col·legial o professional dels col·legiats, que es presenten per qualsevol consumidor o usuari que contracte els servicis professionals, així com per associacions i organitzacions de consumidors i usuaris en la seua representació o en defensa dels seus interessos. A este efecte, el servici del COFCV d'atenció a consumidors i usuaris resoldrà sobre la queixa o reclamació segons siga procedent: bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els oportuns expedients informatius o disciplinaris, bé arxivant o bé adoptant qualsevol altra decisió d'acord amb dret.  
  
Article 61. Servici d'atenció als consumidors i usuaris  
1. El COFCV haurà d'atendre les queixes o reclamacions presentades en este.  
2. Així mateix, disposarà d'un servici d'atenció als consumidors o usuaris, que necessàriament tramitarà i resoldrà aquelles queixes i reclamacions referides a l'activitat professional dels col·legiats que es presenten per qualsevol consumidor o usuari que contracte els servicis professionals, així com per associacions i organitzacions de consumidors i usuaris en la seua representació o en defensa dels seus interessos.  
3. El COFCV, a través d'este servici d'atenció als consumidors o usuaris, resoldrà sobre la queixa o reclamació segons siga procedent: bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els oportuns expedients informatius disciplinaris, bé arxivant o bé adoptant qualsevol altra decisió d'acord amb dret.  
  
4. La regulació d'este servici haurà de preveure la presentació de queixes i reclamacions per via electrònica i a distància. El procediment serà l'establit en el Reglament de Règim Intern, Règim Disciplinari i Llei 30/1992, de 26 novembre, de Règim Jurídic de les Administracions Públiques i Procediment Administratiu Comú (LRJAP i PAC).  
  
  
Article 62. De la lliure competència. De les conductes prohibides  
1. L'exercici de la professió de Fisioteràpia s'ha de realitzar en règim de lliure competència i haurà d'estar subjecte, quant a l'oferta de servicis i fixació de la seua remuneració a la Llei de Defensa de la Competència.  
2. Els acords, decisions i recomanacions adoptats pel COFCV han d'observar els límits de la Llei de Defensa de la Competència.  
  
3. Queden declarats prohibits:  
3.1. Els acords, les decisions o recomanacions que tinguen per efecte, produïsquen o puguen produir l'efecte d'impedir, restringir o falsejar la competència en tot o part del territori nacional.  
3.2. L'abús de la posició de domini en tot o en part del territori nacional.  
3.3. Els actes de competència deslleial que per falsejar la lliure competència afecten l'interés públic.  
4. Queden expressament prohibides en l'àmbit del COFCV les conductes relatives a les negatives de col·legiació, restringint injustificadament l'accés a la professió; l'exclusió de potencials competidors; les actuacions directes o indirectes no justificades o discriminatòries l'única finalitat de les quals siga impedir que els professionals puga actuar en tot el territori nacional, evitant així els beneficis de la col·legiació única; la constitució de barreres d'accés a la professió, per mitjà de la imposició de quotes, condicions discriminatòries d'accés a les llistes de pèrits, la imposició de restriccions a l'exercici professional de forma societària; decisions i/o recomanacions dirigides a limitar la competència entre els distints professionals, i qualssevol altra d'anàloga naturalesa que presente afinitat amb les referides.  
5. Les quotes d'incorporació no podran superar els costos associats a la tramitació de la inscripció.  
  
EXTINCIÓ DEL COL·LEGI  
  
Article 63. Dissolució  
El COFCV té voluntat de permanència i ha estat constituït indefinidament per al compliment dels seus fins.  
Així i tot, l'Assemblea General pot decidir la dissolució sempre que concórrega alguna de les circumstàncies previstes en el Reglament de Col·legis Professionals de la Comunitat Valenciana o s'acredite la impossibilitat permanent de complir els seus fins, en una reunió monogràfica l'assistència a la qual no siga inferior a la mitat del cens i l'acord de dissolució siga aprovat per dos terceres parts.